Diari Oficial de la Generalitat Valenciana


Sumari del DOGV 6227, del 16-03-2010 (2010/3001)

ACORD de 12 de març de 2010, del Consell, de constitució del Consorci Espacial Valencià, entre la Generalitat, l'Ajuntament de Valencia, la Universitat Politècnica de València i la Universitat de València-Estudi General.
----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6227

Data del DOGV
:   16-03-2010

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2010/3001


Data del document
:   13-03-2010

Organisme emissor
:   Conselleria d'Educació

Tipus de document
:   Acord

Anàlisi jurídica

 Descriptors 

:   * Consorci Espacial València
    * Universitat de València
    * Generalitat Valenciana
    * universitat
    * investigació espacial
    * reglament intern
    * administració regional
    * legislació
    * cooperació administrativa
    * administració local

ACORD de 12 de març de 2010, del Consell, de constitució del Consorci Espacial Valencià, entre la Generalitat, l'Ajuntament de Valencia, la Universitat Politècnica de València i la Universitat de València-Estudi General. [2010/3001]  
El Consell, en la reunió del dia 12 de març de 2010, va adoptar l'acord següent:  
En l'actualitat, les comunicacions per satèl·lit tenen un paper estratègic en el món, amb un impacte econòmic significatiu i una alta rellevància social. Este sector, a Espanya, ha experimentat un desenrotllament espectacular en els últims anys i ha demostrat estar a un nivell tecnològic semblant al de la resta d'indústries europees.  
Les competències exclusives que la Generalitat té en matèria d'investigació i foment de l'I+D+i han d'exercir-se, com fixa el nostre Estatut d'Autonomia, a través del foment del nostre propi sistema de ciència, tecnologia i empresa, i el foment de la cooperació entre agents públics i privats que constituïxen el sistema valencià d'I+D+i.  
La política científica valenciana requerix una acció coordinada per part dels dits agents i que, en concret, en el sector espacial són les universitats de la ciutat de Valencia els actors principals del progrés de la ciència i la investigació que es du a terme al nostre territori, i que l'ajuntament de la ciutat i la Generalitat l'han de protegir.  
La dita coordinació ha de dur-se a terme d'una manera voluntària i per mitjà d'instru-ments jurídics adequats, com el consorci, que s'articula com una de les formes de cooperació entre entitats públiques.  
Per tot això, i a proposta del conseller d'Educació, el Consell  
ACORDA  
Primer  
Constituir, amb l'Ajuntament de Valencia, la Universitat Politècnica de València i la Universitat de València-Estudi General, el Consorci Espacial Valencià, Val Space Consortium (VSC).  
Segon  
Aprovar els estatuts del dit consorci, que s'adjunten a este acord.  
Tercer  
Disposar la publicació del present acord en el Diari Oficial de la Comunitat Valenciana.  
València, 12 de març de 2010  
El vicepresident primer i secretari del Consell,  
VICENTE RAMBLA MOMPLET  
Estatuts del Consorci Espacial Valencià  
Val Space Consortium (VSC)  
Títol I. Disposicions generals.  
Article 1. Constitució i naturalesa.  
Article 2. Ens consorciats.  
Article 3. Règim jurídic.  
Article 4. Vigència.  
Article 5. Seu.  
Article 6. Fins i objectius.  
Títol II. Règim orgànic.  
Article 7. Òrgans.  
Article 8. La Junta de Govern.  
Article 9. Composició de la Junta de Govern.  
Article 10. La Comissió Executiva.  
Article 11. La Comissió Cientificotècnica.  
Article 12. La Presidència.  
Article 13. Les vicepresidències.  
Article 14. La Gerència.  
Títol III. Funcionament.  
Article 15. Sessions.  
Títol IV. Règim econòmic i del personal.  
Article 16. Fiscalització i control.  
Article 17. Recursos.  
Article 18. Règim pressupostari.  
Article 19. Personal.  
Títol V. Modificació, dissolució i liquidació del consorci.  
Article 20. Modificació dels Estatuts.  
Article 21. Dissolució.  
Títol I  
Disposicions generals  
Article 1. Constitució i naturalesa  
Es constituïx el Consorci Espacial Valencià Val Space Consortium (VSC) com una entitat de caràcter associatiu amb personalitat jurídica pròpia i independent de la dels seus ens consorciats, patrimoni propi, administració autònoma i tan àmplia capacitat jurídica com requerisca la realització i el compliment dels seus fins.  
Article 2. Ens consorciats  
Són ens consorciats la Generalitat, l'Ajuntament de Valencia, la Universitat de València- Estudi General i la Universitat Politècnica de València.  
Podran incorporar-se al consorci nous membres, a través d'una sol·licitud prèvia d'estos i de l'acceptació, per la seua banda, de les condicions d'admissió que, si és el cas, el consorci establisca. La dita incorporació produirà efecte una vegada que accepten fefaentment les dites condicions i estos estatuts.  
Article 3. Règim jurídic   
El consorci es regirà pels seus estatuts, per la reglamentació interna dictada en desplegament d'estos, pel que disposa la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com per les restants disposicions legals o reglamentàries que se li apliquen.  
Article 4. Vigència  
El consorci es constituïx per temps indefinit.  
Article 5. Seu  
La seu del consorci estarà, mentres se'n fixa una altra per mitjà de la modificació d'estos estatuts, als locals de la Universitat Politècnica de València, sitis en Camí Vera, s/n, a la ciutat de Valencia (46833).  
Article 6. Fins i objectius  
El consorci es constituïx amb l'objecte d'articular la cooperació econòmica, tècnica i administrativa entre les entitats que el componen a fi de posar en comú mitjans per a la investigació sobre el sector Espai.  
L'objecte del Val Space Consortium és la realització d'activitats d'investi-gació científica i servicis de desenrotllament tecnològic en qualsevol àmbit d'activitat relacionat amb el sector Espai, l'increment de la seguretat i de la qualitat de producció dels sistemes espacials, així com la realització de totes aquelles activitats encaminades, directament o indirectament, a aconseguir el progrés social i econòmic a Europa pel que fa al sector Espai.  
Tot això es pretén aconseguir per mitjà de:  
1. La preparació i realització d'assajos, test, tècniques d'anàlisi, estratègies de síntesi i processos de disseny, així com per mitjà de mètodes de mesura i especificacions de sistemes espacials.  
2. La prestació de servicis d'assessorament tècnica i diagnosi, així com la certificació de sistemes i productes en el sector Espai.  
3. La realització d'estudis, informes, projectes, assessorament i regulació sobre normes i especificacions del sector Espai.  
4. La realització de programes d'investigació i desenrotllament en el camp de la tecnologia espacial.   
5. La transferència a empreses i altres entitats interessades de la tecnologia generada en la investigació del VSC.   
6. La col·laboració en processos d'investigació, innovació, regulació, formació i divulgació amb tots els organismes, públics i privats, nacionals o internacionals, que s'ocupen del desenrotllament de tecnologies que s'apliquen en el sector Espai.  
7. El foment de la formació contínua de professionals i estudiants relacionats amb el sector Espai, per mitjà de la col·laboració en programes de postgrau (doctorat i màster), cursos, seminaris i congressos.  
8. El foment de la divulgació d'informació per mitjà de la publicació de documentació i bibliografia de caràcter cientificotècnic, així com butlletins informatius de les activitats objecte del Val Space Consortium.  
9. En línies generals, la realització de qualsevol activitat encaminada al progrés de la ciència, la tecnologia, la qualitat, la legislació, la competitivitat i expansió del sector de l'Espai a Europa i fora d'Europa.  
Títol II  
Règim orgànic  
Article 7. Òrgans  
1. L'estructura organitzativa del consorci la constituïxen els òrgans següents:  
a) La Junta de Govern.  
b) La Comissió Executiva.  
c) La Comissió Cientificotècnica.  
d) La Presidència.  
e) Les vicepresidències.  
f) La Gerència.  
2. La pertinença a qualsevol dels òrgans de caràcter col·legiat tindrà caràcter gratuït a tots els efectes.  
3. Els membres dels òrgans col·legiats podran delegar la seua assistència a les sessions, amb la comunicació prèvia per escrit al respectiu president.  
4. Els membres dels òrgans col·legiats cessaran a petició pròpia o per decisió de l'òrgan que els va designar.  
Article 8. La Junta de Govern  
1. És l'òrgan superior de govern i direcció del consorci, i li corresponen les funcions següents:  
a) Aprovar la programació general i els pressupostos del consorci.  
b) Aprovar el nomenament i separació del gerent, i de l'interventor.  
c) Representar els interessos del consorci, per mitjà del president, o persona en qui delegue, davant de les autoritats, organismes i particulars. Exercir accions judicials i administratives en defensa del consorci.  
d) Acceptar llegats, herències i donacions.  
e) Aprovar els comptes anuals, la liquidació del pressupost, i la memòria anual d'activitats, i donar compte anual, perquè en prenguen coneixement, als ens consorciats. Adoptar acords i resolucions en qualssevol altres assumptes que de manera rellevant afecten el consorci.  
f) Aprovar les normes de funcionament internes del consorci.  
g) Aprovar la relació de llocs de treball del consorci i les seues retribucions i forma de provisió.  
h) Autoritzar la contractació d'obres, subministraments i servicis.  
i) Concertar préstecs i operacions de tresoreria.  
j) Aprovar la modificació dels estatuts, que haurà de ser adoptada per unanimitat.  
k) Acordar la dissolució del consorci, que haurà de ser aprovada per unanimitat.  
l) Designar els membres de la Comissió Executiva, així com dels de la Comissió Cientificotècnica, a proposta dels respectius ens consorciats.  
m) En general, totes aquelles funcions no atribuïdes expressament a altres òrgans, així com la funció de seguiment de l'activitat del consorci.  
2. La Junta de Govern podrà delegar aquelles funcions que considere convenients en el president, els vicepresidents, si és el cas, o el gerent del consorci.  
Article 9. Composició de la Junta de Govern  
1. La Junta de Govern estarà composta pels membres següents:  
a) El conseller amb competències en matèria de ciència, com a president del consorci i de la seua Junta de Govern.  
b) L'alcalde de l'Ajuntament de Valencia, com a vicepresident 1r del consorci i de la seua Junta de Govern.  
c) El rector de la Universitat Politècnica de València, com a vicepresident 2n.  
d) El rector de la Universitat de València-Estudi General, com a vicepresident 3r.  
e) Un representant de la conselleria competent en matèria de ciència, designat pel seu titular.   
f) Un representant de l'Ajuntament de Valencia, designat per l'Alcaldia.  
g) Un representant de cada una de les universitats consorciades, designats pels seus respectius rectors.  
2. Formarà, així mateix, part de la Junta de Govern, amb veu però sense vot, el gerent del consorci, que actuarà al seu torn com a secretari, custodiant els llibres d'actes i notificant els acords recaiguts i expedint, amb el vistiplau del president, qualsevol classe de certificats. El gerent, en cas de vacant, absència, malaltia o una altra causa legal, serà substituït pel membre de la Junta de Govern que designe el president.  
Article 10. La Comissió Executiva  
1. La Comissió Executiva és un òrgan de caràcter executiu, al qual correspon, a més de l'administració ordinària dels béns i drets del consorci, les atribucions que la Junta de Govern hi delegue.  
2. Els seus components seran un representant per cada un dels ens consorciats, i exercirà la presidència el representant de la Universitat Politècnica de València, i la vicepresidència el representant de la Universitat de València.  
3. No serà preceptiu que els seus components siguen membres de la Junta de Govern.  
4. La Comissió Executiva donarà compte de tots acords i decisions que adopte en la següent sessió de la Junta de Govern.  
5. La Comissió Executiva aprovarà les seues pròpies normes de funcionament, i podran assistir-hi, amb veu però sense vot, les persones que el seu president crega oportunes per al millor desenrotllament de les seues funcions.  
Article 11. La Comissió Cientificotècnica  
1. La Comissió Cientificotècnica estarà formada per científics o tècnics experts en les matèries que es troben dins dels fins i objectius propis del consorci, sense excedir-ne el número de huit, proposats almenys un per cada ens consorciat.  
2. La Comissió Cientificotècnica aprovarà les seues pròpies normes de funcionament, i podran assistir-hi, amb veu però sense vot, les persones que es crega oportunes per al millor desenrotllament de les seues funcions.  
3. Tindrà com a funcions les següents:  
a) Estudiar i proposar a la Junta de Govern les directrius científiques d'actuació del consorci.   
b) En general, l'assessorament, la funció consultiva i l'emissió de dictàmens científics que els requerisquen els òrgans del consorci.  
Article 12. La Presidència  
1. El titular de la presidència del consorci tindrà les funcions següents:  
a) Acordar la convocatòria de les sessions ordinàries i extraordinàries i la fixació de l'orde del dia de la Junta de Govern.  
b) Presidir en la Junta de Govern les sessions i suspendre-les per causa justificada.  
c) Dirimir, amb el seu vot de qualitat, els empats a l'efecte d'adoptar acords en la Junta de Govern.  
d) Exercir totes les altres funcions que siguen inherents a la seua condició de president de la Junta de Govern.  
e) Autoritzar amb la seua firma, juntament amb la del secretari, les actes de les reunions de la Junta de Govern i la certificació dels acords continguts en estes.  
f) Representar legalment al consorci, inclusivament davant d'òrgans judicials i administratius, i acordar accions en cas d'urgència, i donar compte a la Junta de Govern.  
g) Vetlar pel desenrotllament de les activitats del consorci, l'execució dels acords de la Junta de Govern i el compliment dels seus fins.  
h) Proposar a la Junta de Govern el nomenament i separació del gerent del consorci, així com de l'interventor.  
i) Proposar la modificació dels estatuts davant de la Junta de Govern.  
j) Contractar o rescindir relacions laborals amb el personal fix o eventual que es necessite.  
k) Les altres funcions que li atribuïsca o delegue la Junta de Govern.  
2. El president podrà delegar aquelles funcions que considere convenients en els vicepresidents o gerent del consorci.  
Article 13. Les vicepresidències  
Els titulars de les vicepresidències substituiran, pel seu orde, el president en cas de vacant, absència o malaltia, i exerciran aquelles funcions i atribucions que expressament els delegue el titular de la Presidència.  
Article 14. La Gerència  
1. El titular de la Gerència, òrgan unipersonal de caràcter executiu, professional i retribuït, serà seleccionat entre personal especialment capacitat per a la gestió ordinària del consorci, sota criteris d'igualtat, idoneïtat, mèrit, capacitat i publicitat. Estarà subjecte a avaluació d'acord amb criteris d'eficàcia, eficiència, responsabilitat per la seua gestió i control de resultats en relació als objectius fixats per la Junta de Govern.  
2. Són atribucions del gerent:  
a) La direcció de l'execució dels acords i resolucions dels altres òrgans del consorci.  
b) La direcció i execució dels programes propis del consorci.  
c) La direcció del personal i dels servicis del consorci, en l'orde econòmic i administratiu.  
d) Representar el consorci en el seu tràfic ordinari.  
e) Obrir i cancel·lar de manera mancomunada, amb el membre del consorci que tinga atribuïda esta facultat, qualsevol classe de comptes corrents i d'estalvi en qualsevol establiment a este efecte, bé siga en metàl·lic o en valors.  
f) L'elaboració dels projectes de pressupostos i de la programació de l'activitat del consorci i la memòria anual d'activitats .  
g) La formulació de propostes que se sotmeten a l'aprovació dels altres òrgans del consorci.  
h) La gestió administrativa, econòmica i comptable del consorci.  
i) Aquelles altres facultats que expressament li delegue el president o la Junta de Govern.  
Títol III  
Funcionament  
Article 15. Sessions  
1. La Junta de Govern es reunirà, almenys, una vegada a l'any, així com quan ho sol·licite el president, o a petició d'un terç dels seus membres.  
2. Per a la vàlida constitució de la Junta de Govern es requerix la presència, en primera convocatòria, del president i secretari, així com de la majoria absoluta dels seus membres; en segona convocatòria n'hi haurà prou amb la presència de la majoria simple dels seus membres, més el president i el secretari, o dels que els substituïsquen.  
3. Per a la vàlida adopció d'acords es requerirà el vot favorable de la majoria simple dels assistents a la reunió, excepte els acords de modificació d'estos estatuts, la concertació de convenis de col·laboració, i els de dissolució del consorci, que exigirà la unanimitat de tots els membres de la Junta de Govern.  
4. La representació i vot es justificaran, sense perjuí de la substitució legal, per carta dirigida al president de la Junta de Govern i haurà de conferir-se, necessàriament, en un altre membre de la Junta.  
Títol IV  
Règim econòmic i del personal  
Article 16. Fiscalització i control  
1. La funció superior de control i fiscalització de la gestió econòmica i financera del consorci correspondrà al seu interventor, seleccionat entre aquells que pertanguen a qualsevol de les institucions que el componen i que estiga habilitat per a això. El control extern correspondrà al Tribunal de Comptes i a la Sindicatura de Comptes en les matèries de la seua competència.  
2. La gestió administrativa, econòmica i comptable del consorci correspondrà al seu gerent.  
Article 17. Recursos  
1. La Junta de Govern, després de la seua constitució, acordarà les quanties que en concepte d'aportació inicial corresponguen a cada una de les institucions consorciades.  
2. El finançament de les activitats del consorci es realitzarà a través dels recursos que per qualsevol títol legítim s'assignen al consorci, i, en particular, pels següents:  
a) L'aportació inicial de les institucions consorciades en la proporció i quanties acordades.  
b) Les subvencions anuals i totes les aportacions que assenyalen els ens consorciats, amb destinació als gastos corrents i de capital del consorci, en la proporció i quanties acordades, en congruència amb el pressupost que per a cada exercici econòmic s'aprove.  
c) Les subvencions, donacions, aportacions i totes les transmissions a títol gratuït que en favor seu realitzen persones físiques o jurídiques, públiques o privades, nacionals o estrangeres, diferents dels ens consorciats.  
d) Els productes i rendes del seu patrimoni.  
e) Els crèdits que obtinga de les entitats de finançament públic o privades.  
f) Ingressos per la comercialització i venda dels seus productes i de la prestació dels seus servicis.  
g) I qualssevol altres ingressos que poguera obtindre en el desenrotllament de les seues funcions.  
3. La hisenda del consorci respondrà de les obligacions i deutes contrets per este. La liquidació o compensació de pèrdues, si n'hi ha, podran ser efectuades a càrrec de les aportacions dels membres del consorci, a raó d'un 25% per cada una de les institucions consorciades.  
4. El consorci podrà concertar operacions de crèdit a curt termini per atendre necessitats inajornables de tresoreria, que no excedisquen un any, sempre que en el seu conjunt no superen el 30% dels seus ingressos liquidats per operacions corrents en l'exercici anterior. En tot cas, el concert o la modificació de les operacions de crèdit a llarg termini necessitaran l'informe preceptiu i vinculant de la conselleria competent en matèria d'hisenda.  
Article 18. Règim pressupostari  
1. El consorci elaborarà i aprovarà, per a cada exercici econòmic, un pressupost anual, que comprendrà tots els seus gastos i ingressos, i es nodrirà dels recursos que conformen la seua hisenda.  
2. Correspon al gerent l'elaboració del projecte de pressupost, l'elevació de la seua liquidació perquè l'aprove la Junta de Govern, així com la memòria anual d'activitats, que haurà de ser aprovada per la Junta de Govern, sense perjuí de la seua fiscalització posterior per la Sindicatura de Comptes i el Tribunal de Comptes.  
Article 19. Personal  
1. El personal del consorci pot ser propi o adscrit, funcionari o laboral.  
2. Integren el personal adscrit al consorci els empleats públics de les administracions i entitats consorciades que, amb la conformitat dels interessats presten els seus servicis en el consorci. Este personal mantindrà la seua condició de funcionari o laboral en la seua respectiva administració i passarà a la situació administrativa o laboral que li corresponga. Mentres estiga adscrit al consorci tindrá la condició de personal del consorci.   
3. En cas de cessament, els empleats públics, funcionaris o laborals seran reintegrats a la seua administració d'origen d'acord amb la normativa d'aplicació respectiva.  
4. En tot cas, el personal que siga contractat pel mateix consorci ho serà amb subjecció als principis d'igualtat, mèrit, capacitat i publicitat, i de conformitat amb l'Estatut Bàsic de l'Empleat Públic.   
Títol V  
Modificació, dissolució i liquidació del consorci  
Article 20. Modificació dels estatuts  
La proposta de modificació dels estatuts a instàncies de qualsevol ens consorciat serà sotmesa a la Junta de Govern, que la farà seua si és aprovada per unanimitat. Aprovada per la Junta de Govern, la modificació haurà d'ajustar-se als mateixos tràmits seguits per a l'aprovació dels estatuts.  
Els projectes de modificació dels estatuts que facen referència a la baixa voluntària d'un ens consorciat seràn lliures, si bé no podran formular-se fins transcorreguts cinc anys des de la seua incorporació inicial. Haurà de mediar un preavís amb una antelació mínima de tres mesos i estar al corrent en el compliment de les obligacions i compromisos adquirits.  
Article 21. Dissolució  
1. La dissolució del consorci s'efectuarà a proposta de la Junta de Govern, per unanimitat dels seus membres, que haurà de ser referendada per l'òrgan competent de cada un dels ens consorciats.  
2. En cas de dissolució, la Junta de Govern designarà una comissió liquidadora. Esta comissió, liquidades els deutes al dia de la data de la dissolució, procedirà a repartir els béns mobles o immobles propietat del consorci entre els ens consorciats, en parts proporcionals a les seues respectives aportacions econòmiques. El patrimoni del consorci que procedisca d'algun dels ens consorciados tornarà al mateix ens.